Il-Greċja qed tħejji ruħha biex terġa tibda tilqa' turisti mir-Renju Unit ġa sa minn Mejju li ġej. Dan se tkun qed tagħmlu skont kif tiżvolġi s-sitwazzjoni tal-pandemija tal-Covid-19. Ingliżi li jixtiequ jsiefru hekk kif jintemm il- lockdown jistgħu jibdew jaħsbu biex jibbukkjaw safra lejn il-Greċja li qed tlesti biex tibda tilqagħhom sa mill-14 ta' Mejju. Il-Prim Ministru Ingliż Boris Johnson iddikkjara li ċittadini tar-Renju Unit se jkunu jistgħu jibdew isiefru lejn pajjiżi oħra mis-17 ta' Mejju, meta jibdew jonqsu r-restrizzjonijiet. Il-Ministru tat-Turiżmu Grieg Haris Theoharis qal li turisti li jidħlu f'pajjiżu jridu jippreżentaw evidenza tat-tilqima tal-virus kif ukoll test reċenti li juri li l-persuna hija negattiva għall-Covid. Huwa qal li pajjiżu issa ħiereġ minn żmien iebes ħafna grazzi għall-isforzi li saru minn nies u għall progress tax-xjenza.